SA ma gevonnis oor kindermoordeGary Clarence en sy tweelingseuns Foto: Facebook ŉ Suid-Afrikaanse ma was baie lief vir haar drie gestremde kinders en het haarself finansieel en emosioneel uitgeput om hul welstand te verseker voordat sy hulle uiteindelik vermoor het, het ŉ senior regter Dinsdag in ŉ hof in Engeland gesê. Regter Sweeney het die 43-jarige Tania Clarence met ŉ hospitaalbevel gevonnis nadat hy bevind het dat haar verantwoordelikheidsin en aanspreeklikheid verminderd was weens ŉ uitgerekte stryd met erge depressie, het die Press Association in Engeland berig. Sweeney het ook aan Clarence gesê sy kan nie ontslaan word voordat sy ten volle van haar siekte genees is nie. Sy het skuldig gepleit op aanklag van strafbare manslag weens verminderde aanspreeklikheid van Olivia (4) en die driejarige tweeling Ben en Max by die gesin se huis in New Malden, suid-wes van Londen. Al drie kinders het aan spinale spierdistrofie gely. Die siekte, wat ook as “floppy baby”-sindroom bekend staan, veroorsaak dat kinders nie beheer het oor hul bewegings nie en hul lewensverwagting word drasties beperk. Die kinders is in April vanjaar dood aangetref in hul beddens met speelgoed wat om hulle koppe gepak is. Die Old Bailey in Londen het bevind dat Clarence se familie ŉ geskiedenis van geestesiektes het. Haar ouma het selfmoord gepleeg en haar ma het probeer om selfmoord te pleeg toe haar huwelik verbrokkel het. Clarence se kinderjare was eensaam en ongelukkig en sy het geleer om nie haar gevoelens met ander te deel nie. Sy het ŉ swak selfbeeld en sukkel om nabye verhoudings te kweek en het emosionele letsels. Sy was in ŉ langtermynverhouding met ŉ kêrel wat haar mishandel het toe sy by ŉ Suid-Afrikaanse universiteit studeer het. Sy het toe ŉ depressie-episode gehad wat twee jaar lank geduur het. Sy het in 1994 met Gary getrou en ŉ tweede depressie-episode in 1998 beleef wat ŉ paar maande lank geduur het. Clarence het gesukkel om na haar vier kinders om te sien, waarvan drie in rolstoele was. Sweeney het in sy vonnisuitspraak te kenne gegee dat Clarence onder ŉ geweldige druk verkeer het in die jare wat sy aan haar kinders se behoeftes wou voldoen. Sy en haar man het al die geld spandeer wat hulle gehad het, en al die geld wat hulle kon leen om ŉ huis te koop en dit vir die kinders aan te pas sodat hulle in hul rolstoele kon rondbeweeg. Sy het op die dag van die moorde ŉ aantal briefies agtergelaat, insluitend een aan die kinderoppasser en een aan haar man. Sweeney het gesê enige beplanning wat Clarence gedoen het voor die dag van die moorde was as ŉ gevolg van haar geestelike siekte en haar siening oor haar kinders se mediese behandeling dra nie by tot haar aanspreeklikheid nie. Hy het die bewering, dat haar versuim om behandeling te soek vir haar depressie, bygedra het tot haar aanspreeklikheid, verwerp. Lees alle vorige berigte oor Tania Clarence op Maroela Media.